Jasmin-moord: Polisievoertuig bots buite hofDie ongeluk buite die Brakpan-landdroshof. Foto: @Jacanews / Twitter ŉ Polisievoertuig wat Maandag by die Brakpan-landdroshof na bewering gebruik is as ŉ lokvoertuig, was na die hofverrigtinge in ŉ ongeluk betrokke. Betogers het by die hof se ingang gewag met die hoop om die verdagte te sien. Die 23-jarige man word daarvan beskuldig dat hy Jasmin Pretorius (4) verkrag en vermoor het. Die polisie het die man egter deur ŉ ander uitgang uit die hof gelei. Die polisie se njala-pantservoertuig, wat as lokmiddel gedien het om die skare te oortuig dat dit die voertuig begelei waarin die verdagte vervoer word, het by ŉ kruising in ŉ ander voertuig vasgery en die voorste gedeelte van daardie motor beskadig. Daar is aanvanklik gedink die ongeluk was ŉ poging van die ontstoke publiek om hul hande op die verdagte te kry. Solly Mnguni, die bestuurder van die wit voertuig, het egter aan verslaggewers gesê dit was net ŉ ongeluk. Mnguni is nie in die ongeluk beseer nie. Sy vrou se elmboog is gering beseer. “Ons het verby die hof gery toe die Njala uit die hek gejaag en ons getref het,” het Mnguni gesê. Betogers het na die ongelukstoneel gehardloop. “Dit is wat gebeur as die polisie die krimineel vir ons probeer wegsteek,” het ŉ vrou gesê. “Ja, hulle [die polisie] is slinks, nou moet hulle betaal,” het nog ŉ man gesê. Dit was die verdagte se derde hofverskyning. Hy word daarvan verdink dat hy op 28 Desember die vierjarige Jasmin verkrag, vermoor en haar liggaam onder haar bed by haar pa se huis in Brakpan weggesteek het. Die man het nou ŉ regshulpprokureur, Pieter van Niekerk, wat aangedui het dat sy kliënt nie wil aansoek doen om borgtog nie. Die verdagte sal ook aan DNS-toetse onderwerp word. Sy naam kan nie bekend gemaak word totdat hy gepleit het nie. Jasmin se ouers is geskei en die pa het haar glo in die verdagte se sorg gelaat terwyl hy by ŉ meisie gaan kuier het. “Dit is ŉ waterdigte saak en ons is seker dat ons hy skuldig bevind sal word,” het Mxolisi Nxasana, woordvoerder vir die Nasionale Vervolgingsgesag (NVG), verlede Maandag gesê. Honderde mense het die meisie se gedenkdiens verlede week bygewoon. Sy is verlede week veras en haar ma het gesê sy wil haar as in die see strooi. Die verdagte moet weer op 13 Maart in die hof verskyn. Hy bly in aanhouding tot dan. – SAPA Lees ook: Jasmin-moord: Groot polisieteenwoordigheid by hof Jasmin-moord: Oom weer in hof Jasmin vandag veras Jasmin-moord: Saak uitgestel Jasmin-moord: Oom in hof Video: Jasmin se ma te bang om gedenkdiens by te woon Jasmin: Groep stap uit oor politiek Jasmin Pretorius: Verdagte na plek van veiligheid geskuif Video: Gemeenskap woedend oor Jasmin Pretorius Beskuldigde in hof oor Jasmin se moord Man in hof vir Jasmin Pretorius se moord Jasmin Pretorius: Inwoners betuig meegevoel Vermiste vierjarige dood gevind